Muniškių tvenkinys
Muniškių tvenkinys – tvenkinys Lietuvoje, Kauno rajone, 9 km į pietus nuo Babtų miestelio. Sudarytas užtvenkus Sausinės upę (Nevėžio intakas) 3,2 km nuo jos žiočių. Tvenkinio ilgis iš pietryčių į šiaurės vakarus – 1,8 km, plotis – iki 0,18 km. Altitudė 58,4 m. Krantai aukštoki, apaugę medžiais ir krūmynais. Kranto linija labai vingiuota. Aplinkui plyti dirbami laukai. Priešsroviui už automagistralės  A1  Vilnius–Kaunas–Klaipėda  telkšo Sausinės tvenkinys. Žemiau užtvankos prasideda Nevėžio kraštovaizdžio draustinis. Į šiaurę įsikūręs Naujųjų Muniškių kaimas. Tvenkinys įrengtas 1978 m.